
Bagi pihak rakyat Amerika - termasuk umat Islam dari lima puluh buah negeri ini - Say a ingin 
mengucapkan salam pada umat Islam di Amerika dan di seluruh dunia. Ramadan Karim. 

Ramadan adalah bulan di mana umat Islam percaya kitab suci Al Quran diwahyukan kepada 
Nabi Muhammad SAW, bermula dengan satu perkataan yang begitu mudah - iqra. Ini adalah 
masanya umat Islam mengimbas kembali kepada kebijaksanaan dan pengajaran yang datang 
dengan keimanan, dan tanggungjawab seorang insan kepada insan yang lain, dan kepada Tuhan 
yang maha esa. 

Seperti masyarakat-masyarakat lain dari pelbagai kepercayan yang menyaksikan sambutan bulan 
Ramadan melalui masyarakat dan keluarga kita, saya tahu ini waktu yang meriah - di mana 
keluarga berkumpul dan hidangan dinikmati bersama. Tetapi saya juga tahu bahawa bulan 
Ramadan juga adalah waktu untuk beramal dan bertafakkur - waktu di mana umat Islam 
berpuasa dari pagi ke petang dan sembahyang tarawih pada waktu malam, mengaji dan 
menghayati bacaan Al Quran pada bulan suci ini. 

Amalan ini memperingatkan kita kepada prinsip yang kita pegangi bersama, dan peranan Islam 
di dalam memperjuangkan keadilan, kemajuan, toleransi, dan kemuliaan manusia sejagat. 

Berpuasa adalah amalan berbagai kepercayaan - termasuk agama Kristian yang saya anuti - 
yang membawa umat lebih dekat kepada Tuhan, dan bagi mereka yang tidak berkemampuan. 
Dan sokongan yang umat Islam berikan kepada umat lain mencetuskan semangat kita untuk 
melanjutkan peluang dan kemakmuran kepada manusia sejagat. Kita semua mesti ingat bahawa 
dunia yang ingin kita bina - dan perubahan yang kita mahu ambil - mesti bermula dengan hati 
kita, dan komuniti kita. 

Musim panas ini, rakyat di seluruh Amerika telah berkhidmat untuk komuniti mereka - memberi 
pendidikan kepada kanak-kanak, menjaga orang-orang sakit, memberi pertolongan kepada 
mereka yang berada di dalam kesusahan. Pertubuhan-pertubuhan berunsur agama, termasuk 
banyak pertubuhan Islam, telah mara ke hadapan untuk berkhidmat pada musim panas ini. Dan 
di dalam waktu yang mencabar ini, inilah semangat bertanggungjawab yang kita mesti teruskan 
di masa terdekat dan di masa depan. 

Di luar sempadan Amerika, kami juga komited bertanggungjawab untuk membina dunia yang 
lebih aman dan selamat. Oleh sebab itulah kami sedang mengakhiri perang di Iraq secara 
bertanggungjawab. Sebab itulah kami mengasingkan puak pelampau yang ganas sambil memberi 



kuasa kepada rakyat biasa di Afghanistan dan di Pakistan. Oleh sebab itulah kami menyokong 
kuat dan secara aktif penyelesaian dua-negara yang mengiktirafkan hak rakyat Israel dan Palestin 
untuk hidup di dalam keamanan dan keselamatan. Dan sebab itulah Amerika akan sentiasa 
memperjuangkan hak manusia sejagat untuk bersuara, menganut agama mereka, memberi 
sumbangan kepada masyarakat dan yakin terhadap kedaulatan undang-undang. 

Semua usaha-usaha ini adalah sebahagian daripada komitmen Amerika untuk merapatkan 
hubungan dengan umat Islam dan negara-negara bermajoriti umat Islam berdasarkan 
kepentingan bersama dan perasaan saling hormat-menghormati. Pada masa pembaharuan ini, 
saya ingin mengulangi komitmen saya untuk permulaan baru bagi Amerika dan umat Islam 
seluruh dunia. 

Seperti yang telah saya nyatakan di Kaherah, permulaan baru ini mesti lahir daripada usaha 
berterusan untuk saling mendengar, saling mempelajari, saling menghormati, dan untuk mencari 
kepentingan bersama. Saya tetap percaya bahawa usaha yang penting ini memerlukan kita 
mendengar, dan di dalam masa dua bulan terakhir ini, kedutaan-kedutaan Amerika di seluruh 
dunia telah menghulurkan tangan bukan sahaja kepada kerajaan, tetapi terus kepada rakyat di 
negara-negara majoriti Islam, dan dari seluruh dunia, kami telah dihujani dengan maklum balas 
tentang bagaimana Amerika boleh menjadi rakan kongsi bagi pihak aspirasi rakyat. 

Kami telah mendengar. Dan seperti anda, kami memberi fokus kepada tindakan konkrit yang 
akan membawa perubahan - dari segi isu-isu politik dan keselamatan seperti yang saya telah 
bincangkan, dan berasaskan apa yang anda telah syorkan boleh membawa perubahan bermakna 
di dalam kehidupan rakyat. 

Rundingan-rundingan sebegini membantu kami melaksanakan kerjasama yang saya sarankan di 
Kaherah - memperkembangkan program pertukaran pendidikan; memupuk keusahawanan dan 
menambah pekerjaan; memperkukuhkan kerjasama di dalam bidang sains dan teknologi, sambil 
menyokong kenal huruf dan pendidikan vokesyenal. Kami juga bekerjasama dengan OIC dan 
negara-negara OIC untuk membasmi polio, sambil bekerjasama dengan komuniti antarabangsa 
untuk menangani cabaran-cabaran seperti H1N1 - yang saya sedar merunsingkan ramai umat 
Islam yang sedang bersedia untuk menunaikan fardu Haji. 

Semua usaha-usaha ini bertujuan untuk memajukan aspirasi bersama kita - untuk hidup di dalam 
keamanan dan keselamatan; untuk mendapat pendidikan dan pekerjaan bermaruah; untuk 
mengasihi keluarga kita, komuniti kita, dan agama kita. Ini semua akan mengambil masa dan 
usaha yang sabar. Kita tidak boleh membuat perubahan sekelip mata, tetapi kita boleh berazam 
untuk melakukan apa yang kita mesti buat, sambil mengambil arah baru - kearah destinasi yang 
kita ambil untuk diri kita dan anak-anak kita. Itulah perjalanan yang kita mesti ambil bersama. 

Saya ingin melihat dailog yang begitu penting ini bertukar menjadi tindakan. Dan pada hari ini, 
saya ingin mengucapkan kepada semua umat Islam di serata Amerika Syarikat dan di seluruh 
dunia Selamat Berpuasa sambil anda menyambut ketibaan bulan Ramadan yang suci ini. Semoga 
Tuhan melimpahi kesejahteraan ke atas anda semua. 



